b"\n_START_ARTICLE_\nJes\xc3\xbas Vidal i Rosell\n_START_SECTION_\nBiografia\n_START_PARAGRAPH_\nFou un pioner de l'ecologisme a les comarques de Ponent i col\xc2\xb7laborador de la revista La Boira. Fou un dels m\xc3\xa0xims impulsors de la dignificaci\xc3\xb3 i recuperaci\xc3\xb3 de l'espai de la Mitjana per a l'\xc3\xbas i el gaudi de tota la ciutat de Lleida i encap\xc3\xa7al\xc3\xa0, a trav\xc3\xa9s del Col\xc2\xb7lectiu Natura, algunes de les principals mobilitzacions contra FECSA per les tales massives d'arbres o contra la ca\xc3\xa7a intensiva en l'espai. La seva perseveran\xc3\xa7a i la dels seus companys acabar\xc3\xa0 aconseguint l'any 1994 la inclusi\xc3\xb3 de la Mitjana en un extens parc fluvial._NEWLINE_Afiliat al Front Nacional de Catalunya, compl\xc3\xad una setmana de pres\xc3\xb3 a la Model per un cas en qu\xc3\xa8 s'havia vist involucrat pel seu cos\xc3\xad i militant anarcosindicalista Jordi Casanellas, qui li havia portat a la seva casa de la partida Fontanet l'activista llibertari Jos\xc3\xa9 Caro Esca\xc3\xb1uela ferit de bala, on l'havia acollit a la cerca d'atenci\xc3\xb3 m\xc3\xa8dica d'urg\xc3\xa8ncia. Els encausats denunciaren que durant les setanta-dues hores que havien estat incomunicats a les depend\xc3\xa8ncies policials, primer al Govern Civil de Lleida i despr\xc3\xa9s a Via Laietana a Barcelona, sota l'aplicaci\xc3\xb3 de la legislaci\xc3\xb3 antiterrorista havien estat apallissats i maltractats, motiu pel qual presentaren les pertinents den\xc3\xbancies, que no foren ateses. La defensa de Vidal i del doctor Sal\xc2\xb7lusti\xc3\xa0 Estadella s'encarreg\xc3\xa0 als advocats August Gil Matamala i Sime\xc3\xb3 Miquel."